Phiyega geskok oor polisiemoordeArgieffoto Foto: SAPD, Facebook Altesaam 53 polisiebeamptes is reeds vanjaar dood, waaronder vier beamptes die afgelope week. Altesaam 25 beamptes is dood terwyl hulle aan diens is en 28 is dood terwyl hulle nie aan diens was nie. Dit is ses meer as verlede jaar oor dieselfde periode. Genl. Riah Phiyega, nasionale polisiekommissaris, het gesê die bestuur van die SAPD is geskok oor die moord op polisiebeamptes. Dit volg ná ŉ 34-jarige polisiekonstabel Vrydagoggend in Jeppestown in Gauteng doodgeskiet is. “Die SAPD besef polisiëring is van nature ŉ hoërisiko-beroep en ons lede is gereeld blootgestel aan gevaarlike situasies en misdadigers, maar om by die polisiediens aan te sluit behoort nie gelykstaande te wees daaraan as om ŉ doodsbrief te onderteken nie,” het Phiyega gesê. “Die polisie is hier om te dien en te beskerm en hierdie aanvalle is die direkte gevolg van ons zero-toleransie-benadering tot kriminaliteit.” Phiyega het gesê hulle sal seker maak hul kollegas se sterftes was nie tevergeefs nie, deur die verantwoordelike persone aanspreeklik te hou. “Ons mans en vroue in blou word gereeld aan die veiligheidsmaatreëls wat hulle geleer het tydens opleiding en dat hulle dit deurgaans moet toepas,” het sy bygevoeg. “Hulle word ook aangeraai om elke situasie te hanteer asof dit lewensgevaarlik is, aangesien misdadigers in talle gevalle ons lede in ŉ lokval inlei.” Phiyega het gesê polisiebeamptes moet hul polisieradio’s gebruik, mekaar ondersteun, bewus wees van hul omgewing, en gereeld na te gaan of die gereedskap wat hul gebruik in goeie werkende toestand is. Sy het die polisie geloof dat ŉ verdagte reeds in hegtenis geneem is in verband met die moord op ŉ polisielid Donderdag in Themba, en vyf verdagtes wat in hegtenis geneem is in verband met die Jeppestown-skietery. Sedert 1 April 2015 is 14 verdagtes in hegtenis geneem in verband met die moord op polisiebeamptes.